Այդպէս էլ կապրէինք այդ տարբեր երկրներում՝ կառավարութիւնը, օլիգարխները, առաջնորդները եւ կոալիցիոն կուսակցութիւնների կերակրատաշտակից օգտւողներն իրենց վիրտուալ, հեռուստատեսային Հայաստանում, մենք՝ իրական, եթէ չլինէին ընտրութիւնները: Հաւանօրէն, երկու Հայաստանների գաղափարն այնքան է դուր եկել իշխանութիւններին, որ նրանք որոշել են իրենց վիրտուալ Հայաստանին յաւելակցել այն, ինչ մինչ այդ բացակայում էր՝ բնակչութիւն: Այսպէս՝ ի յայտ եկան ընտրացուցակները, որոնք հարիւրհազարաւոր անուններով գերազանցում են իրականութիւնը: Այսպէս՝ վարկանիշ չունեցող երկրի իշխանութիւնները ունեցան սեփական ընտրազանգւած՝ գոյութիւն չունեցող քաղաքացիներ՝ տասնեակներով գրանցւած գոյութիւն չունեցող հասցէների իւրաքանչիւր քառակուսի մետրում: